Jong pa by plaashek vermoorJanus (Boeta) Powell. Foto: Verskaf ŉ Jong pa is by die hek van die plaas wat hy bestuur het, doodgeskiet deur mans wat in polisiedrag geklee was en ŉ blou lig op hul motor gehad het. Janus (Boeta) Powell (37) is Saterdagaand doodgeskiet op ŉ plaas tussen Hoopstad en Bloemhof in die Vrystaat toe hy na die plaashek gery het om mans daar te kry wat hulle as polisiebeamptes voorgedoen het. Volgens Antoon Powell, Boeta se pa, het hy en sy seun in die omgewing van 17:30 die vuur begin pak om te braai toe Boeta se werkgewer hom laat weet het daar is polisiebeamptes by die plaas. Antoon en Boeta se ma, Tharien, het van Vrydagoggend af by Boeta, sy vrou, Anemi, en hul kleinkind JJ wat binnekort vier word op die plaas gekuier. “Ek het gevra of ek moet saamry en hy het gesê: ‘Nee, Pa, wag net hier, ek is nou terug.’ Ek het die vuur net klaar gepak toe die oproep kom dat ek en ŉ vriend wat ook daar gekuier het hek toe moet kom. Die hek is sowat 1 km van die huis af.” Antoon en die vriend het na die hek gejaag. “Ons het Boeta se Cruiser aan die binnekant van die hek sien staan en die hek was so ŉ entjie oopgemaak. Daar het ŉ motor op die teerpad gestaan. Die vriend het die hek oopgemaak en toe ons deurry, sien ons ŉ man se liggaam ŉ ent van die hek af op die grond en toe jaag die motor in die pad weg.” Antoon het eers gedink sy seun is ontvoer en dat hulle met hom weggejaag het. Ons wou agter die motor aanry, toe sien ons vir Boeta daar naby lê. Toe ek by hom kom, was hy bewusteloos en ek het gedink hulle het hom geslaan. Hy het sy kop geroer en ek het gevra: ‘Seun, wat is fout, wat het gebeur?’ ‘Ek weet niks, ek weet niks,’ het hy gesê. Toe ek hom probeer optel, sien ek die bloed, toe besef ek hy is geskiet.” Die vriend het intussen terug huis toe gejaag om Boeta se ma en vrou te kry en hulp te kry. ŉ Ambulans en die polisie is ontbied. “Hy het heeltyd gesê hy kry nie asem nie. Teen die tyd dat die polisie daar aangekom het, het hy baie sleg gelyk. ŉ Dokter het ook opgedaag en Boeta het kort daarna sy laaste asem uitgeblaas.” Daar word vermoed dat Boeta daarin kon slaag om sy aanvaller dood te skiet. Boeta se pistool en selfoon word vermis. Die aanvallers het glo eers die eienaar van die plaas genader. Een van die aanvallers het glo in Afrikaans met hom gepraat. Hy verstaan egter nie Afrikaans nie en dit is toe dat hy Boeta ontbied het. Volgens kapt. Stephen Thakeng, woordvoerder van die polisie, was daar vyf swaar gewapende aanvallers. Een van die aanvallers het ŉ polisie-uniform aangehad en een ŉ polisie-weerkaatserglimbaadjie. “Daar was ŉ blou lig op die wit Camry waarmee hulle gery het. Die verdagtes het glo gesê hulle is op soek na ŉ persoon wat op borgtog uit is en het hulle as polisiebeamptes voorgestel.” Volgens Tharien was haar seun baie hardwerkend en lief vir mense. “Hy het altyd gehelp waar hy kan en hy was ŉ baie goeie pa vir sy kind,” het ŉ emosionele Tharien gesê. Die polisie het intussen met ŉ groot soektog na die verdagtes begin. Enigiemand met inligting oor die voorval word versoek om sers. Lawrence Mojanaga by 083 334 0684 te bel. Genl.maj. Lerato Molale, bevelvoerder van die Welkom-groepering, was ook op die toneel en het die sinnelose moord ten sterkste veroordeel.